Návrh na použitie prostriedkov štátneho rozpočtu
 získaných v súlade so zákonom SNR č. 194/1990 Zb. o lotériách a iných podobných hrách v znení neskorších predpisov

	Štruktúra Atlasu krajiny SR pozostáva z 10. kapitol, 746 mapových diel (z pôvodne uvažovaných 526) a cca 160 grafických listov, veľkého množstva cenných archívnych dokumentov a fotografií. Tvorí ho množstvo grafov, schém, grafík a fotografií.

1. kapitola: Krajina a jej zobrazenie
	Výklad základných pojmov, definícia pojmov, schematické znázornenie krajiny, obrazová demonštrácia základných pojmov (krajina ako celok a jej jednotlivé štruktúry), grafické zobrazenie metodického postupu tvorby atlasu, historické zobrazenie krajiny vo vetách a v krajinomaľbe.

2. kapitola: Historický vývoj osídlenia územia Slovenska a jeho zobrazenie
	Historický aspekt mapového zobrazenia územia Slovenska, vývoj územného a správneho usporiadania, formovanie hraníc samotného štátneho útvaru Slovenska.

3. kapitola: Poloha Slovenska
	Umiestnenie Slovenska v rámci sveta a Európy, celkový geografický, hospodársky, politický a kultúrny pohľad na Slovensko.

4. kapitola: Prvotná štruktúra krajiny -prírodné podmienky krajiny
	Podrobne zachytená živá a neživá príroda, ktorá predstavuje prvotnú bázu krajiny, ešte neovplyvnenú človekom a jeho aktivitami, ktoré tvoria základ rastu každého štátu. Prvotná štruktúra krajiny predstavuje súbor zložiek geografickej sféry, ktoré tvoria trvalý materiálny základ pre ostatné štruktúry. Výstup za kapitolu tvoria typy a regióny prvotnej  krajiny.

5. kapitola: Druhotná štruktúra krajiny
	Je tvorená súborom hmotných  prvkov, ktoré človek ovplyvnil, čiastočne alebo úplne pozmenil, pričom vytvoril aj nové umelé prvky, ktoré v súčasnej dobe vypĺňajú celý zemský povrch. Druhotná štruktúra krajiny je odrazom pôsobenia ľudskej činnosti na biotické a abiotické zložky krajiny a zároveň odzrkadľuje stupeň antropogénnej premeny krajiny.

6. kapitola: Obyvateľstvo a aktivity v krajine
	Demografická a hospodárska štruktúra až po vzdelanostné a duchovné hodnoty sú hlavným výstupom tejto kapitoly (rozmiestnenie, hustota a vývoj obyvateľstva, migračné regióny, národnostná, vzdelanostná a ekonomická štruktúra obyvateľstva, typy obcí, vývoj urbanizácie, centrá osídlenia, aglomeračné oblasti, spádové regióny a iné charakteristiky).

7. kapitola: Prírodno-socio-ekonomické regióny
	Hlavným výstupom tejto kapitoly je syntéza podkladov, ktoré sa vyjadria ako typy a regióny krajiny. Pre hodnotenie územia majú veľkú výpovednú hodnotu, pretože v ďalšom postupe ich interpretácie možno získať celý rad informácií o ich vhodnosti využívania pre určité aktivity, potenciály, únosnosti územia a pod.

8. kapitola: Chránené územia a prírodné zdroje 
	Hodnotenie využitia krajiny ako prírodného zdroja. Identifikácia ekologicky a kultúrne významných prvkov krajiny a ekologická a kultúrnohistorická regionalizácia krajiny.
9. kapitola: Stresové javy v krajine
	Hodnotenie krajiny zo súčasného pohľadu - hodnotenie environmentálnych problémov krajiny, ich dôsledky na krajinu a zdravie obyvateľstva, ochrana a zachovanie ekologicky významných častí krajiny ako zdrojov novej obnovy a regenerácie krajiny a priestorové vyjadrenie kvality životného prostredia. Vplyv stresových faktorov na prírodné zdroje a zdravie človeka.

10. kapitola: Krajina ako životné prostredie človeka
	Náčrt budúceho rozvoja územia na základe stanovenia environmentálnych limitov a vyčlenenie priestorov pre rôzne aktivity podľa vhodnosti typov krajiny.

	Práce na zostavení Atlasu krajiny SR sa začali v roku 1999. Z vyčlenených účelových finančných prostriedkov schválených uznesením vlády SR č. 702/1999 v objeme 10 000 000 Sk boli v roku 1999 z dôvodu časovo náročného procesu verejného obstarávania realizované práce do výšky 3 000 000 Sk. Zostatok nevyčerpaných finančných prostriedkov bol v súlade s uznesením vlády SR 1035/1999 v rozpočte viazaný.

	V roku 2000 boli realizované práce vo finančnom objeme 11 250 000 Sk. Z nich bolo zabezpečené:

•	dopracovanie autorských diel v prvých  deviatich kapitolách v súlade s harmonogramom, t. j. cca 89% autorských mapových diel a ich prvých nátlačkov,
•	knihárske dopracovanie diel kapitol 1 – 9 podľa rozsahu dodaných a polygraficky spracovaných autorských diel, ich digitálne spracovanie pre digitálnu verziu Atlasu krajiny SR,
•	začatie procesu marketingu pre Atlas krajiny SR, najmä identifikácia a oslovenie inštitúcií, organizácií a obyvateľov pre identifikáciu odberateľov diela vo vzťahu k uvažovanému nákladu 5.000 ks knižného spracovania a osobitne digitálnej verzie,
•	začatie prác na autorsky mapovaných dielach poslednej 10. Kapitoly „Životné prostredie človeka“,
•	organizačné a koordinačné zabezpečenie procesu činností všetkých orgánov v zmysle Štatútu Atlasu krajiny SR - redakčná rada, výkonná rada, odborné pracovné skupiny vrátane agendy.

	V roku 2001 boli realizované nasledovné práce vo finančnom objeme 11 250 000 Sk :
•	dopracovanie autorských diel v desiatich kapitolách v súlade s harmonogramom a maketou 6 kapitol,
•	knihárske dopracovanie kapitol 1 - 10 podľa rozsahu dodaných a polygraficky spracovaných autorských diel, ich digitálne spracovanie pre digitálnu verziu Atlasu krajiny SR,
•	začatie procesu marketingu pre Atlas krajiny SR, najmä identifikácia a oslovenie inštitúcií, organizácií a obyvateľov pre identifikáciu odberateľov diela vo vzťahu k uvažovanému nákladu 5.000 ks knižného spracovania a osobitne digitálnej verzie,
•	začatie prác na spracovaní diela v technológii DVD,
•	organizačné a koordinačné zabezpečenie procesu činností všetkých orgánov v zmysle Štatútu Atlasu krajiny SR - redakčná rada, výkonná rada, odborné pracovné skupiny vrátane agendy.

V roku 2002 sa v súlade s rámcovou zmluvou s dodávateľom polygraficky spracujú autorské mapové diela vo všetkých kapitolách. Ďalej budú realizované práce:

•	kartografické a knihárske práce na celom Atlase krajiny SR,
•	aktívna webb-stránka,
•	vyhotovenie elektronickej formy Atlasu krajiny SR, najmä multimediálne CD, Internet a DVD - digitálny Atlas, replikácie DVD,
•	Marketing, 
•	tlač Atlasu krajiny SR,
•	expedícia Atlasu.

	V priebehu realizácie prác došlo k zmene ekonomických podmienok, ktoré zapríčinili zvýšenie pôvodne rozpočtovaných výdavkov na spracovanie Atlasu krajiny SR. Okrem zvýšenia počtu strán diela a zmeny technológií a foriem vydania Atlasu (vydanie diela na elektronických nosičoch DVD) to boli hlavne:

•	zmeny cien polygrafických a tlačiarenských prác v porovnaní s rokom 1999 o 18%,
•	zmeny cien materiálov predovšetkým papiera, plastov v priemere o 48%,
•	zmena sadzieb DPH a iné…

	Výsledkom však bude zvýšenie kvality a vedeckej hodnoty diela a jeho praktické využitie v polohe výskumnej, projektovej ako pre širokú odbornú, tak i pre laickú verejnosť.

Náklady na finančné zabezpečenie dokončenia diela v roku 2002

1.	Polygrafické a knihárske práce	10 713 000 Sk
2. 	Marketing diela	72 000 Sk
3. 	Marketingový prieskum	218 000 Sk
4.	Náklady na proces orgánov AK SR a oponentúry diela	250 000 Sk
5.	Digitálna forma AK SR	500 000 Sk
6.	DVD video	1 999 000 Sk
7.	DVD - ROM - GIS aplikácia	100 000 Sk
8.	Replikácia DVD diskov	572 000 Sk

S p o l u	14 424 000 Sk

V tom financované z rozpočtových prostriedkov získaných z lotérií	11 350 000 Sk

P r e m i e t n u t i e

rozpočtových opatrení vykonaných v súlade so zákonom SNR č. 194/1990 Zb. o lotériách a iných podobných hrách v znení neskorších predpisov do záväzných ukazovateľov štátneho rozpočtu na rok 2002

	(v tis. Sk)

II. Výdavky kapitoly spolu	+ 11 350
	v tom:

	A.    Bežné výdavky (600)	+ 11 350
A.2. Bežné transfery spolu (640)	+ 11 350

	D. Účelové prostriedky	+ 11 350
	v tom na:

	- spracovanie Atlasu krajiny SR	+ 11 350

	Spracovanie Atlasu krajiny Slovenskej republiky bude rozpočtované v skup. 05.6.0 funkčnej klasifikácie – Ochrana životného prostredia inde neklasifikovaná, v kategórii 640 ekonomickej klasifikácie - Bežné transfery.